Հարգելի պարոն Թունյան,
Հարգելի պատգամավորներ,
ՀՀ հանրային ծառայությունները կարգավորող հաձնաժողովի 2027թ. բյուջեն, որն ըստ էության իրենից ներկայացնում է հանձնաժողովի պահպանման ծախսերի մեծությունը, կազմում է շուրջ 1216.9 մլն.դրամ:
Բյուջեի շուրջ 78.2%-ը նախատեսվում է ուղղել աշխատանքի վարձատրության գծով ծախսերին, իսկ շուրջ 21.8 %-ը՝ հանձնաժողովի բնականոն գործունեության ապահովման համար անհրաժեշտ ապրանքների, ծառայությունների և աշխատանքների ձեռքբերմանը: 
Հանձնաժողովը 2027թ. առաջնորդվելու է իր գործունեության ծրագրով, որը ներկայացվել է Ազգային ժողով, իսկ 2026 թվականի տարեվերջին՝ 2027 թվականի գործունեության ծրագրի հիման վրա կհաստատի նաև 2027 թվականի աշխատանքային ծրագիրը, որտեղ կամրագրվեն աշխատանքների կատարման հստակ ժամկետները։ Մասնավորապես, օրենքներով իրեն վերապահված իրավասությունների շրջանակում հանձնաժողովը 2027 թվականին կշարունակի կարգավորման մեխանիզմների կատարելագործմանն ուղղված իր իրավական ակտերի լրամշակման, ինչպես նաև սակագնային քաղաքականության կատարելագործման աշխատանքները։ 2027թ. կշարունակվեն իրականացվել լիցենզիաների տրամադրման, դրանցում փոփոխությունների իրականացման մասին դիմում-հայտերի ուսումնասիրության և ներդրումային ծրագրերի ուսումնասիրության ու հաստատման գործընթացները: 
Ինչպես յուրաքանչյուր տարի, այնպես էլ 2027թ-ին, նախատեսվում է հանձնաժողովի նախաձեռնությամբ իրականացնել բնական գազի, էլեկտրական էներգիայի կարգավորվող սակագների, ինչպես նաև «Վեոլիա ջուր» ՓԲԸ-ի կողմից խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման սակագների վերանայման աշխատանքներ՝ շարունակելով սոցիալապես անապահով սպառողներին դիտարկել որպես առանձին սպառողական խումբ։ Միաժամանակ, հաշվի առնելով ՀՀ խմելու ջրի մատակարարման և ջրահեռացման (կեղտաջրերի մաքրման) համակարգում անհրաժեշտ կապիտալ ներդրումների իրականացման հրատապությունը, ՀՀ ջրային կոմիտեի հետ համատեղ նախատեսվում է քննարկել անհրաժեշտ և առաջնահերթ ներդրումների ծավալը և դրա ֆինանսավորման հնարավոր աղբյուրները։ 
Հանձնաժողովը 2027 թվականին կմասնակցի նաև Հայաստանի Հանրապետության էներգետիկայի բնագավառի զարգացման ռազմավարական ծրագրի (մինչև 2040 թվականը) շրջանակում «Էլեկտրաէներգետիկայի մասին», «Վերականգնվող էներգետիկայի և էներգաարդյունավետության մասին», օրենքների նախագծերի մշակման աշխատանքներին, և նշված օրենքների հիման վրա անհրաժեշտ իրավական ակտերի մշակմանը կամ գործող ակտերի լրամշակմանը։ Բացի այդ, կշարունակվեն ՀՀ կառավարության ծրագրով և էներգետիկայի բնագավառի զարգացման ռազմավարական ծրագրով (մինչև 2040թ.) սահմանված էլեկտրական էներգիայի նոր արտադրական հզորությունների կառուցման խթանմանն ուղղված աշխատանքները, ինչպես նաև ԵԱՏՄ էլեկտրաէներգետիկական և բնական գազի ընդհանուր շուկաների գործունեությունը կանոնակարգող փաստաթղթերի քննարկման ու ՀՀ-ԵՄ համապարփակ և ընդլայնված գործընկերության համաձայնագրով (SEPA) նախատեսված միջոցառումներին մասնակցությունը։
Հանրային ծառայությունների կարգավորող ոլորտում արդյունավետությունը բարձրացնելու, լիցենզավորման գործընթացն առավել օպերատիվ և թափանցիկ իրականացնելու նպատակով՝ Հանձնաժողովը նախատեսում է իր կողմից լիցենզավորման ողջ գործընթացն իրականացնել էլեկտրոնային եղանակով՝  Հանձնաժողովի պաշտոնական կայքէջին կից ստեղծվելիք հարթակի միջոցով։ Այս առնչությամբ, 2027 թվականի ընթացքում նախատեսվում է իրականացնել համապատասխան իրավական ակտերի լրամշակման աշխատանքներ, իրականացնել համապատասխան ծառայությունների ձեռքբերման գործընթացները և ապահովել էլեկտրոնային հարթակի կիրարկումը։ 
2026թ․-ի 9 ամիսների դրությամբ գործող (արտադրող) արևային էլեկտրակայաններ ընդհանուր  քանակ ՀՀ-ում կազմում է- 110 կայան
ընդհանուր 484,14 ՄՎտ հզորությամբ,                                        որոնցից՝
· Գնման երաշխիքով լիցենզիա (ներառյալ ՊՄԳ)
քանակ - 64 կայան
        հզորություն  - 261,05 ՄՎտ
· Առանց գնման երաշխիքի լիցենզիա (սրանց վրա սահմանափակում չի կիրառվում)
        քանակ - 46 կայան
        հզորություն  - 223,09 ՄՎտ
Ինքնավար էներգաարտադրողներ (2026թ․ հոկտեմբերի 1-ի դրությամբ)
       քանակ – 61 069 ԻԷԱ
       հզորություն  - 783,3 ՄՎտ
Ըստ արձանագրված ցուցանիշների՝ 2025 թվականին, 2024 թվականի համեմատությամբ ինքնավար էներգաարտադրության աճը գերազանցել է շուրջ 220 ՄՎտ-ով, իսկ միայն 2026 թվականի հունվար – օգոստոս ամիսների ընթացքում՝ ինքնավար էներգաարտադրության մեջ ներգրավված կայանների հզորությունն աճել է շուրջ 130 ՄՎտ-ով՝ 2026 թվականի սեպտեմբերի 1-ի դրությամբ կազմելով ընդհանուր 770 ՄՎտ։
 Ինքնավար էներգաարտադրության զարգացման անընդհատ աճող տեմպերի դինամիկայից ելնելով՝ Հանձնաժողովի 2027 թվականի գործունեության ծրագրով կանխատեսվել է, որ 2027 թվականին ինքնավար էներգաարտադրողների էլեկտրակայանների ընդհանուր դրվածքային հզորությունը կգերազանցի 900 ՄՎտ-ը։
Հաշվի առնելով վերականգնվող էներգետիկայի, մասնավորապես՝ արևային էներգետիկայի զարգացման վերը նշված տեմպերով պայմանավորված՝ համակարգի առաջ ծառացած խնդիրների լուծման անհրաժեշտությունը և 2026 թվականի մայիսի 11-ին ընդունված «Էներգետիկայի մասին» օրենքի փոփոխությունները՝ հանձնաժողովի կողմից նախատեսվում է ընդունել էլեկտրաէներգիայի պահեստավորման կայանների գործունեությունը կանոնակարգող իրավական ակտերը՝ շուկայի առևտրային, ցանցային կանոնների փոփոխությունները, լիցենզավորման կարգի, սակագների հաշվարկման մեթոդաբանության փոփոխությունները, պայմանագրերի օրինակելի ձևերը և այլն, որոնց արդյունքում, ՀՀ տարածքային կառավարման և ենթակառուցվածքների նախարարության առաջարկած սահմանաչափերի հիման վրա, կիրականացվի պահեստավորման կայանների մրցութային գործընթաց և լիցենզավորում, սակագների սահմանում և դրանց առնչվող կարգավորման այլ գործառույթներ։
2027 թվականի արդյունքներով էլեկտրաէներգետիկական շուկայի ազատական հատվածում սպառողներին առաքվող էլեկտրական էներգիայի մասնաբաժինը կհասնի էլեկտրական էներգիայի ընդամենը ներքին սպառման 38%-ին։ 2025թ. արդյունքներով շուկայի ազատական հատվածում սպառվել է ընդամենը սպառված էլեկտրական էներգիայի 33.2%-ը, իսկ 2026թ. ինը ամիսների արդյունքներով արդեն իսկ սպառվել է շուրջ 35,12%:
[bookmark: _Hlk234834329]2026 թվականի նոյեմբերի 1-ի դրությամբ շուկայի մրցակցային հատվածում գործունեության լիցենզիա են ունեցել  30 մատակարար, որոնցից 18-ն ակտիվ գործունեություն են իրականացնում շուկայում, 11 մեծածախ առևտուր իրականացնող անձ (թրեյդեր), 325 մրցակցային էլեկտրակայաններ (այդ թվում՝ միկրոէներգաարտադրողներ)։ Բացի այդ, շուկայի ազատականացված հատվածում գործել են ավելի քան 720 սպառողներ, որոնցից 54-ը որակավորված սպառողներ են, որոնք ինքնուրույն են մասնակցում առևտրին։ 2027 թվականին շուկայում ներկայումս գործող 157 մրցակցային էլեկտրակայաններին (առանց միկրոէներգաարտադրողներ) կավելանան նաև «Էներգետիկայի մասին» օրենքով սահմանված էլեկտրական էներգիայի գնման երաշխիքային ժամկետը լրացած ևս 16 փոքր հիդրոէլեկտրակայաններ և գնման երաշխիքից հրաժարված թվով 11 արևային էլեկտրակայաններ՝ անցնելով շահագործման փուլ։
 Ըստ հաստատված  ներդրումային  ծրագրերի 2027 թվականի ընթացքում էներգետիկայի բնագավառում նախատեսվում է շուրջ 60,5 մլրդ դրամի ներդրումներ «Հայաստանի էլեկտրական ցանցեր», «Գազպրոմ Արմենիա», «Բարձրավոլտ էլեկտրացանցեր», «Միջազգային էներգետիկ կորպորացիա», «ՔոնթուրԳլոբալ Հիդրո Կասկադ» և «Էլեկտրաէներգետիկական համակարգի օպերատոր» ՓԲԸ-ների կողմից։ Ընդ որում, այս թվի մեջ ներառված չեն պետական երաշխիքով ստացված կամ բյուջետային արտոնյալ վարկերի հաշվին «Հայկական ատոմային էլեկտրակայան» ՓԲԸ-ի ծառայության ժամկետի երկարաձգման և «Բարձրավոլտ էլեկտրացանցեր» ՓԲԸ-ի կողմից իրականացվող ենթակառուցվածքների վերազինման և արդիականացմանն ուղղված ներդրումները։
 Հաշվի առնելով էլեկտրոնային հաղորդակցության բնագավառի կարգավորման քաղաքականության գերակայությունները և ՀՀ էլեկտրոնային հաղորդակցության ոլորտի ձեռքբերումները, ոլորտի զարգացման շարունակականության ապահովման նկատառումից ելնելով` հանձնաժողովը 2027 թվականի ընթացքում կշարունակի աշխատանքները էլեկտրոնային հաղորդակցության բնագավառի դինամիկ և համաչափ զարգացման, մրցակցության խթանման, գործարար և ներդրումային միջավայրի բարելավման, բաժանորդների իրավունքների և շահերի պաշտպանության, էլեկտրոնային հաղորդակցության ծառայությունների հասանելիության և ներթափանցելիության ապահովման, ինչպես նաև ենթակառուցվածքների զարգացման ուղղություններով: 
2027թ. հանձնաժողովն ապահովելու է 11857,9 մլն. դրամի չափով պետական տուրքերի, հարկային և այլ եկամուտների մուտքերը ՀՀ պետական բյուջե, որից շուրջ 1216.9 մլն.դրամը կազմում են կարգավորման պարտադիր վճարները:
Շնորհակալություն։

